《于潜点砦经脱忽赤右丞战地》
元代·张宪

路回山麓交，直壁万仞立。浮岚滴空翠，下浸澄泓湿。

长峦拱天岳，坏道驶涧急。眷彼岩险势，一夫自敌十。

要地不力战，崩奔胡可戢。哀哀左辖公，马革卧原隰。

孰知王师重，戴首奉贼级。我来访战地，一恸已莫及。

日入鬼燐生，阴风国殇泣。

作者简介：张宪（约公元1341年前后在世）字思廉，山阴（今浙江绍兴）人。生卒年均不详，约元惠宗至正初前后在世。少时，负才不羁，慕鲁连子为人，不治产业，誓不娶、不归乡里，故年逾四十而犹独居。至正甲午（1354），以布衣上书辩章三旦公，公奇之，列置三军之上。出奇料敌，言一一中表。为某官，非其志，弗就。乙未（1355）春，冦复陷常、湖，又以书干苗部总兵，不能听，辄去。后还富春山，混迹僧人中。晚为张士诚所招，署太尉府参谋；迁枢密院都事。元亡，变姓名为佛家奴，周游四方，不娶妻，不返乡里。后到杭州，寄食报国寺，终日书不离手，以老终身。宪著有《玉笥集》十卷，常携此集自随，卧则以之藉首。《四库总目提要》评称其作“磊落肮脏，豪气坌涌。”